Vegerių šv. Jurgio bažnyčia

Vegerių šv. Jurgio bažnyčia – neišlikusi Romos katalikų bažnyčia, buvusi Akmenės rajono savivaldybėje, Vegerių kaime, netoli kelio , 1 km nuo Latvijos pasienio. Šv. Jurgio parapijos bažnyčią, stovėjusią buvusio miestelio šiauriniame pakraštyje, primena išlikusi senoji mūrinė koplytėlė ir tvora. Šventoriuje pastatytas metalinis kryžius su atminimo lentele. Šalia stūkso mūrinis sandėlys. Matomos už 0,4 km į šiaurės rytus įsikūrusios katalikų kapinės, kuriose tebesilaidoja vegeriškiai. Pro bažnyčią einantis kelias anksčiau buvo pagrindinis, vedantis į Latviją (dabar už šventoriaus – lauko kelias).Vegeriai – užmirštas miestas Lietuvos ir Latvijos pasienyje skrastas.lt 2024-10-18

 Istorija 

1766 m. kunigas Gudzevičius Vegerių miestelyje pastatydino pirmąją bažnyčią. 1803 m. bažnyčia atnaujinta. Joje stovėjo 8 registrų vargonai. 1828 m., švenčiant katalikų bažnyčios jubiliejinius metus, pastatytas mūrinis keturkampis kryžius su šventųjų statulomis. Buvo išlikęs ir kryžiaus statymo dokumentas, rašytas ne lenkų kalba, kaip anais laikais buvo įprasta, bet žemaitiškai.

Buvo Akmenės bažnyčios filija. 1861 m. ją vizitavo vyskupas Motiejus Valančius. Prie bažnyčios buvo klebonija su įvairiais ūkio pastatais. 1912 m. suteiktas savarankiškos šv. Jurgio parapijos statusas. 1938 m. prapijoje buvo 918 tikinčiųjų.

Prasidėjus Sovietų okupacijai, 1941 m. klebonas A. Krencius naujosios valdžios buvo suimtas ir 5 metus kalintas. 1944 m. vasarą Vegeriai pateko į Antrojo pasaulinio karo fronto liniją, beveik visi buvo sunaikinti. Subombarduota bažnyčia, neišliko ir klebonija.

Sovietmečiu vietoje bažnyčios sumūrytas grūdų sandėlis, išliko tik nusiaubtas koplytėlės mūras. 

Atkūrus Lietuvos Nepriklausomybę, veikė Vegerių šv. Jurgio parapija, neturėjusi bažnyčios. Nuo 1995 m. pamaldos laikytos laikinuose maldos namuose, vėliau – buvusio šventoriaus teritorijoje. Nuo 1998 m. įvesti šv. Jurgio atlaidai.Akmenės enciklopedinis žinynas. Vegerių šv. Jurgio parapija

2015 m. per Jurgines šventoriuje pastatytas ir pašventintas metalinis kryžius, kurį nukalė seniūnaitis Antanas Raudys.2015 metai. Jurginės Vegerių  kaimo bibliotekoje-filiale abiblioteka.lt

2023 m. Telšių vyskupo sprendimu nutraukta Vegerių šv. Jurgio parapijos veikla, ją prijungiant prie Naujosios Akmenės Šv. Dvasios atsiuntimo parapijos teritorijos. Pastaraisiais metais parapija traukėsi dėl mažėjančio gyventojų skaičiaus, šv. mišios buvo švenčiamos vos kelis kartus per metus.Apjungiamos Vegerių ir Naujosios Akmenės parapijos, laikmetis.lt 

 Šaltiniai 

 Nuorodos 

 Vegerių Šv. Jurgio parapija telsiuvyskupija.lt

Kategorija:Akmenės rajono bažnyčios
Kategorija:Vegeriai
Kategorija:Neišlikusios Lietuvos bažnyčios